Diari Oficial de la Generalitat Valenciana


Sumari del DOGV 2278, del 31-05-1994 (1994/831580)

ORDRE de 12 de maig de 1994, de la Conselleria de Cultura, per la qual es convoca un concurs públic per a l'adjudicació d'ajudes a la creació literària.
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/05/12/(2)/dof/vci/html**

### Dades del document

Número de DOGV
:   2278

Data del DOGV
:   31-05-1994

Secció del DOGV
:   DISPOSICIONS GENERALS

Número del document
:   1994/831580


Data del document
:   12-05-1994

Organisme emissor
:   Conselleria de Cultura

Tipus de document
:   Ordre

ORDRE de 12 de maig de 1994, de la Conselleria de Cultura, per la qual es convoca un concurs públic per a l'adjudicació d'ajudes a la creació literària. [94/3497]  
La Generalitat Valenciana, segons l'article 31.4 de l'Estatut d'Autonomia de la Comunitat Valenciana, té competència exclusiva en matèria de Cultura. D'acord amb això, és oportú donar suport als autors a fi de promoure i estimular les tasques de creació literària.  
Per tot això, fent ús de les facultats que em confereix l'article 35 de la Llei de Govern Valencià 5/1983, de 30 de desembre, de la Generalitat Valenciana,  
ORDENE:  
Primer  
Es convoca un concurs públic per a la concessió d'ajudes a la creació literària, en valencià o en castellà, i s'aproven les bases de la convocatòria, incloses en l'annex d'aquesta ordre.  
Segon  
L'import d'aquestes ajudes es farà efectiu a càrrec de l'aplicació pressupostària 77.54.746.1.261.61, dins de la línia 4.04/000/94, denominada {REF ajudes a la labor editorial valenciana i creació literària}.  
L'import global màxim destinat a aquestes ajudes serà de tres milions set-centes cinquanta mil pessetes (3.750.000 PTA).  
DISPOSICIONS FINALS  
Primera  
Contra aquesta ordre, que posa fi a la via administrativa, s'hi podrà presentar un recurs contenciós administratiu dins del termini de dos mesos comptadors des del dia de la publicació de l'ordre, davant de la sala contenciosa administrativa del Tribunal Superior de Justícia de la Comunitat Valenciana, després de comunicar-ho a la Conselleria de Cultura, d'acord amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
Segona  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
València, 12 de maig de 1994  
La consellera de Cultura,  
PILAR PEDRAZA MARTÍNEZ  
ANNEX  
Bases per a l'adjudicació d'ajudes a la creació literària  
 en valencià o en castellà per a l'any 1994  
Primera  
Es concediran ajudes a autors valencians o residents a la Comunitat Valenciana que desitgen realitzar el treball de creació d'una obra en les modalitats de poesia, narrativa o assaig sobre temes literaris, escrits en valencià o en castellà. S'oferiran sis ajudes. Tres es concediran a autors amb obra publicada per un import de set-centes cinquanta mil pessetes (750.000 PTA) cada una; les tres restants, dotades amb cinc-centes mil pessetes (500.000 PTA) cada una, es concediran a autors sense obra editada fins al moment de resoldre sobre l'adjudicació de les ajudes.  
Segona  
Els interessats hauran de presentar una sol·licitud adreçada a la Conselleria de Cultura en el Registre General d'aquesta, a les direccions territorials de Cultura de Castelló, València i Alacant, als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la qual hauran d'indicar les seues dades personals i la intenció d'obtenir una d'aquestes ajudes. Hauran d'adjuntar a la sol·licitud una fotocòpia del DNI i del document d'identificació fiscal, i també la documentació següent:  
a) El curriculum vitae.  
b) Una relació detallada de les obres publicades, amb la descripció bibliogràfica corresponent si l'autor té obra publicada, o una declaració de no haver-ne publicada cap, en el cas d'autors inèdits.  
c) Una memòria explicativa del treball que es preveu realitzar, en què se n'indiquen el gènere, les característiques, l'extensió aproximada i totes les dades que es consideren oportunes per a una correcta comprensió del projecte.  
d) Una mostra del treball per al qual se sol·licita l'ajuda, amb una extensió no inferior a 10 folis.  
e) Qualsevol altre document relacionat amb l'obra objecte de la sol·licitud que els interessats consideren convenient aportar-hi. Es valorarà, en el cas dels autors amb obra publicada, el precontracte d'edició, degudament formalitzat amb una empresa editorial legalment constituïda, del llibre que es pretén escriure i per al qual se sol·licita l'ajuda.   
Tercera  
Les sol·licituds hauran de presentar-se en el termini de 15 dies hàbils a comptar des de l'endemà de la publicació d'aquesta ordre de convocatòria en el Diari Oficial de la Generalitat Valenciana.  
Quarta  
Es nomena una comissió d'avaluació de les sol·licituds d'ajuda, integrada per:  
President: el director general de Promoció Cultural.  
Vicepresident: la cap del Servei de Patrimoni Bibliogràfici Documental.  
Vocals: tres persones de prestigi en el món literari que no hagen format part de la comissió en cap de les dues convocatòries anteriors.  
Secretari sense vot: el cap de la Secció del Llibre.  
Cinquena  
Aquesta comissió examinarà les sol·licituds presentades i, segons l'interés d'aquestes, el president elevarà una proposta d'adjudicació a la consellera de Cultura, qui hi dictarà una resolució que serà publicada en el Diari Oficial de la Generalitat Valenciana.  
Sisena  
Si en el termini de tres mesos comptadors des del dia que acabe el termini de presentació de sol·licituds no s'aprova la resolució corresponent, es considerarà que totes les peticions presentades han sigut desestimades.  
Setena  
L'import d'aquestes ajudes es pagarà quan els autors lliuren finalitzada l'obra literària. A aquest efecte, els autors es comprometen a presentar abans del dia 15 de novembre de 1994 l'original mecanografiat i enquadernat en el Registre General de la Conselleria de Cultura. L'incompliment d'aquesta obligació determinarà l'anul·lació de l'ajuda atorgada.  
Vuitena  
A més del que disposa la base setena, seran obligacions del beneficiari:  
a) Fer constar, en el cas que es publique el treball, el patrocini de la Conselleria de Cultura de la Generalitat Valenciana.  
b) Sotmetre's a les actuacions de control financer que corresponen a la Intervenció General, en relació amb les ajudes concedides.  
c) Acreditar, abans de cobrar, que estan al corrent de les seues obligacions tributàries i davant la Seguretat Social, segons l'Ordre de 7 de gener de 1991 de la Conselleria d'Economia i Hisenda (DOGV núm. 1.477, de 5 de febrer).  
Novena  
a) Qualsevol alteració o incompliment, per part del beneficiari, de les condicions establertes per a la concessió de l'ajuda podrà donar lloc a la modificació o anul·lació d'aquesta mitjançant una resolució motivada.  
b) La possessió d'aquestes ajudes és incompatible amb la concessió simultània de qualsevol altra ajuda, d'entitat pública o privada, per al mateix treball, el qual tampoc podrà beneficiar-se de cap premi literari abans que no acabe el termini per a la seua finalització i lliurament previst en aquestes bases.  
Deu  
Els autors conservaran tots els drets que els corresponguen sobre les obres objecte d'aquestes ajudes.   
Onze  
De les obres que hagen obtingut una ajuda i siguen publicades en el termini màxim de dos anys des de la data de la concessió per una editorial valenciana, la Conselleria de Cultura en farà una compra de 250 exemplars si el preu de venda al públic és inferior a 2.000 pessetes, i de 100 exemplars si el preu oscil·la entre 2.000 i 5.000 pessetes.


Còpia Permalink ELI